text: God landsholds-debut til Jacob Holm
  15 juni 2017 kl. 05.01
  Jacob Holm fra Ribe-Esbjerg fik sin landsholds-debut, da Danmark onsdag aften kvalificerede sig til EM-slutrunden i Kroatien i 2018, da Holland på udebane blev slået med 36-24.
  Landsholdets unge spillere med Magnus Landin fra KIF Kolding København og Jacob Holm i spidsen var på banen, da Danmark med storsejren blev sikker på at blive gruppevinder, hvilket giver en bedre seedning til slutrunden. En dansk landsholdstrup uden flere profiler kan så passende drømme om lidt ferie og restitution, når kvalifikationskampen mod Letland er spillet den kommende søndag i Kolding. Jacob Holm fra Ribe-Esbjerg fik sin landsholdsdebut, og han leverede varen med det samme og scorede to gange, ligesom Magnus Landin også gjorde. Rasmus Lauge fra Flensborg-Handewitt satte også sit præg på kampen med tre scoringer.
  TV 2 Sportens håndboldekspert Bent Nyegaard har da også roser til de tre unge landsholdsspillere i karaktergivningen på en skala fra 1 til 6 efter kampen:
  Jacob Holm – 4
  Jacob Holm fik meget spilletid. Han begyndte ekstremt flot, men så blev det også hverdag for ham. Han manglede lidt forsvarsmæssigt, og pludselig stod han også over for et offensivt forsvar, som skabte problemer.
  Rasmus Lauge Schmidt – 5
  Overlegen kontrol hele kampen igennem. Giftig i duellerne kombineret med godt overblik gjorde livet svært for hollænderne. Også i forsvaret leverede han. Lauge er for alvor tilbage efter sin lange skadespause.
  Magnus Landin – 4
  Endnu en helstøbt indsats fra KIF Kolding København-spilleren både i forsvar og angreb. En enkelt unødvendig udvisning trækker lidt ned.
  